'બજારભાવની ગણતરી કર્યા વગર આ રકમ મેં નક્કી કરી છે.' જિતુભાના ચહેરા સામે જોઇને વિભાકરને થોડી ઘણી આશા બંધાઇ હતી. એણે બોલવાનું ચાલુ રાખ્યું. 'આપના હિસ્સામાં જે સાંઇઠ કરોડ આવવાના એમાંથી તો આપ ધારો એ કરી શકો. વિજુભા પણ આ રકમ સાંભળીને રાજી થઇ જશે એવી મારી ગણતરી છે. પોતાને પચાસ ટકાના ભાગીદાર માનનાર પ્રભાતસિંહને કદાચ આ રકમ ઓછી લાગશે, પણ એમને સમજાવી શકાશે એવી મને ખાતરી છે. તમારા ત્રણેય પરિવારમાં સંપ થાય અને મને મારી બંને માતાઓના આશીર્વાદ મળે. આમ, આ સોદો થાય એ આપણા બધાના માટે કલ્યાણકારી છે.'